Vermiste Kovsie-student sterf kort na sy gevind wordMahlape Gloria Tladi. (Foto: UV via Facebook) ŉ Eerstejaarvrouestudent aan die Universiteit van die Vrystaat (UV) wat sedert 17 Maart vermis was, is Vrydag lewend gevind, maar het op pad na ŉ hospitaal gesterf. Die UV het Mahlape Gloria Tladi se dood in ŉ verklaring bevestig. Volgens die universiteit was Tladi ŉ eerstejaar‑ BEd-student aan die universiteit se Bloemfontein-kampus. Sy het nie op die kampus gewoon nie en is op 15 Maart die laaste keer op die kampus gesien. Op 17 Maart was die laaste keer wat sy met haar familie kontak gemaak het en sedertdien kon sy nie weer bereik word nie. ŉ Volskaalse soektog na Tladi is deur die polisie in samewerking met die universiteit se veiligheidsdienste van stapel gestuur. Volgens die universiteit is sy Vrydag by ŉ vriend se huis in Bethlehem gevind. “Sy het in die ambulans op pad na die hospitaal gesterf. Die oorsaak en omstandighede van haar dood word deur die polisie ondersoek,” lui die verklaring. Die universiteitsbestuur het hul skok en hartseer oor Tladi se afsterwe uitgespreek. “Personeel van studentesake is in kontak met die familie en sal ondersteuning en berading aan hulle en Mahlape se vriende bied.”